UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

2001/0110 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

1. Sagsforløb

- Ovennævnte forslag [KOM(2001) 256 endelig] blev vedtaget af Kommissionen den 14. maj 2001 og derpå fremsendt til Rådet og Europa-Parlamentet.

- Det Europæiske Økonomiske og Sociale Udvalg afgav udtalelse den 12. september 2001.

- Europa-Parlamentet godkendte forslaget med ændringsforslag ved førstebehandlingen den 5. februar 2002.

- Kommissionen forkastede Europa-Parlamentets ændringsforslag.

- Rådet fastlagde sin fælles holdning den 3. juni 2002.

- Europa-Parlamentet godkendte forslaget med et ændringsforslag ved andenbehandlingen den 10. oktober 2002.

2. Direktivets formål

Forslaget, der har traktatens artikel 95 som retsgrundlag, har følgende to formål:

- at opretholde det indre marked ved at indføre harmoniserede bestemmelser om markedsføring og anvendelse af stoffer, der er klassificeret som kræftfremkaldende, mutagene eller reproduktionstoksiske;

- at sørge for et højt beskyttelsesniveau for sundhed og miljø ved at begrænse markedsføring og anvendelse af stoffer, der er klassificeret som kræftfremkaldende, mutagene eller reproduktionstoksiske.

3. KOMMISSIONENS UDTALELSE OM DET AF EUROPA-PARLAMENTET FORESLÅEDE ÆNDRINGSFORSLAG

3.1. Resumé af Kommissionens holdning

Kommissionen kan ikke acceptere det ændringsforslag, som Parlamentet har foreslået.

3.2. Ændringsforslag

Europa-Parlamentet foreslog følgende: "Kommissionen bør så snart som muligt forelægge et forslag om at forbyde anvendelse af produkter, der indeholder sådanne stoffer, når det er videnskabeligt bevist, at de frigives fra disse produkter, hvorved brugerne udsættes herfor."

De gældende begrænsninger vedrørende punkt 29, 30 og 31 i bilag I til direktiv 76/769/EØF samt Kommissionens forslag om treogtyvende ændring af direktiv 76/769/EØF omfatter stoffer og præparater. Da både stoffer og præparater er omfattet af forslaget, dækkes de situationer, hvor der er størst sandsynlighed for, at forbrugere udsættes for stoffer, der er klassificeret som kræftfremkaldende, mutagene eller reproduktionstoksiske. Som eksempler på sådanne forbrugerprodukter kan nævnes lim, vaskemidler, rengøringsmidler osv.

Det er indlysende, at stoffer, der er klassificeret som kræftfremkaldende, mutagene eller reproduktionstoksiske, og som er indeholdt i produkter, frembyder mindre risiko end sådanne stoffer i præparater. Kommissionen mener derfor, at risikovurderingsproceduren bør være det væsentlige og nødvendige grundlag for en begrænsning af anvendelsen i produkter af stoffer, der er klassificeret som kræftfremkaldende, mutagene eller reproduktionstoksiske.

Med hensyn til det generelle spørgsmål om at begrænse risikoen ved farlige stoffer vil Kommissionen gerne gøre opmærksom på de væsentlige ændringer, som den nye strategi for kemiske stoffer vil medføre, og som har direkte relevans, når det gælder om at opfylde de målsætninger, som ændringsforslaget tager sigte på.

Disse ændringer vil betyde, at ca. 30 000 stoffer skal registreres som led i en proces, hvor industrien skal indberette data - herunder en foreløbig risikovurdering - for hvert af disse stoffer. Desuden vil den godkendelsesprocedure, som skal anvendes for meget problematiske stoffer, herunder stoffer, der er klassificeret som kræftfremkaldende, mutagene eller reproduktionstoksiske, indebære strengere krav. Forslagene er næsten færdigudarbejdede og vil inden længe blive forelagt Rådet og Parlamentet.

4. Konklusion

I betragtning af det ovenstående afgiver Kommissionen en negativ udtalelse om ændringsforslaget.